C 132/98
BG
Официален вестник на Европейския съюз
14.4.2023 г.
Четвъртък, 6 октомври 2002 г.
19. изразява признателност за руските граждани, които осъждат войната; осъжда задържането от руските органи на хиляди мирни демонстранти и призовава за незабавното им освобождаване; 20. призовава Комисията, ЕСВД и държавите членки да започнат да обмислят как да се ангажират с Русия в бъдеще и как да я подпомогнат за един успешен преход от авторитарен режим към демократична държава, отхвърляща ревизионистките и империалистичните политики; счита, че първата стъпка би била институциите на ЕС да се ангажират с руските демократични лидери и руското гражданско общество и да мобилизират подкрепа за своята програма за демократична Русия; подкрепя създаването на център за демокрация за Русия, чийто домакин да е Европейският парламент; 21. припомня, че подводните експлозии на газопроводите „Северен поток“ се случиха при откриването на новия Балтийски газопровод, свързващ Норвегия с Полша през Дания; счита, че подводните експлозии на газопроводите „Северен поток“ не са съвпадение и има все повече предположения, че те са резултат от координирани и умишлени действия от страна на държавен участник; счита, че експлозиите на газопроводите „Северен поток“ показват колко опасна е политиката на нарастваща зависимост от руските изкопаеми горива и че превръщането на енергийните доставки в оръжие е издигнато на ново равнище; призовава държавите членки да засилят и да разглеждат като приоритет защитата на критичната европейска инфраструктура, включително офшорните тръбопроводи и кабели, и да повишат нейната устойчивост срещу външни атаки, както и да продължат да подкрепят устойчивостта на партньорите на ЕС в Източна Европа и Западните Балкани; призовава държавите членки да проведат разследване на саботажа на газопроводите „Северен поток“; счита, че умишлените подводни експлозии представляват екологична атака срещу ЕС; 22. призовава ЕС и неговите държави членки да работят с международните органи за събиране на доказателства и за подкрепа на разследването на Международния наказателен съд на военните престъпления, извършени на територията на Украйна от 20 февруари 2014 г. нататък; 23. призовава за създаването на ad hoc международен трибунал за агресията срещу Украйна с цел наказателно преследване на Путин и всички руски цивилни и военни длъжностни лица и техните марионетки, отговорни за ръководството, започването и осъществяването на войната в Украйна; 24. осъжда многопластовата стратегия на Русия за въвеждане, усилване на въздействието и разпространение на неверни и изкривени послания и на неоимпериалистическата идеология на „Русский мир“ по света; призовава ЕС и неговите държави членки да санкционират руските образувания, физически лица и други марионетни елементи, които разпространяват руска дезинформация, и да предприемат допълнителни мерки за справяне с използването на информацията като оръжие от страна на Русия; 25. възлага на своя председател да предаде настоящата резолюция на Съвета, Комисията, заместник-председателя на Комисията/върховния представител на Съюза по въпросите на външните работи и политиката на сигурност, правителствата и парламентите на държавите членки, Съвета на Европа, Организацията за сигурност и сътрудничество в Европа, Службата на Върховния комисар по правата на човека на ООН, Службата на Върховния комисар на ООН за бежанците, Международната организация по миграция, Международния комитет на Червения кръст, Международния наказателен съд, президента, правителството и парламента на Украйна и президента, правителството и парламента на Руската федерация и беларуските органи.